钦定古今图书集成/明伦汇编/闺媛典/第365卷 > 《弃妇篇》前人
## 钦定古今图书集成/明伦汇编/闺媛典/第365卷 > 《弃妇篇》前人

石榴植前庭，绿叶摇缥青。丹华灼烈烈，耀彩有光荣。
光荣晔流离，可以处淑灵。有鸟飞来集，拊翼以悲鸣。
悲鸣夫何为，丹华实不成。拊心长叹息，无子当归宁。
有子月经天，无子若流星。天月相终始，流星没无精。
栖迟失所宜，下与瓦石并。忧怀从中来，叹息通鸡鸣。
反侧不能寐，逍遥于前庭。踟蹰还入房，肃肃帷幕声。
搴帷更摄带，抚弦弹鸣筝。慷慨有馀音，要妙悲且清。
收泪长叹息，何以负神灵。招摇待霜露，何必春夏成。
晚获为良实，愿君且安宁。